b'\n_START_ARTICLE_\nForza Italia\n_START_PARAGRAPH_\nForza Italia (FI, suom. Eteenp\xc3\xa4in Italia) oli Silvio Berlusconin johtama oikeistolainen, joulukuussa 1993 perustettu italialainen puolue. FI oli Casa delle Libert\xc3\xa0 -kokoomusta, ja vuoden 2008 vaaleissa osa Popolo della Libert\xc3\xa0-koalitiota. Puolue  yhdistyi 2009 Alleanza Nazionalen kanssa uudeksi puolueeksi nimelt\xc3\xa4\xc3\xa4n Popolo della Libert\xc3\xa0.\n_START_SECTION_\nIdeologia\n_START_PARAGRAPH_\nForza Italia ilmoitti olevansa populistis-liberaalipuolue. Siihen ovat vaikuttaneet suuresti my\xc3\xb6s katolisen kirkon sosiaaliset opetukset. FI oli Euroopan kansanpuolueen j\xc3\xa4sen ja sen j\xc3\xa4senet istuivat europarlamentissa Euroopan parlamentin konservatiiviryhm\xc3\xa4ss\xc3\xa4. Suurin osa j\xc3\xa4senist\xc3\xb6st\xc3\xa4 ja johtajista oli katolilaisia. Suurin osa oli entisi\xc3\xa4 Democrazia Cristianan j\xc3\xa4seni\xc3\xa4, tosin mukana oli my\xc3\xb6s entisi\xc3\xa4 sosialisteja (PSI), sek\xc3\xa4 entisi\xc3\xa4 liberaaleja (PLI), tasavaltalaisia (PRI) ja sosiaalidemokraatteja (PSDI), sek\xc3\xa4 jopa muutama kommunisti.\n_START_SECTION_\nHistoria\n_START_PARAGRAPH_\nForza Italian perusti 1993 mediamoguli Silvio Berlusconi seuraavan vuoden vaaleja varten. Italiaa oli tuolloin j\xc3\xa4rkytt\xc3\xa4nyt ns. Tangentopoli-skandaali, jonka vuoksi viisi maata toisen maailmansodan j\xc3\xa4lkeen hallinnutta puoluetta katosivat kartalta._NEWLINE_Forza Italia nousi valtaan maaliskuun 1994 vaaleissa Polo delle Libert\xc3\xa0 -koalition johdossa, johon kuluivat Lega Nord, Alleanza Nazionale, Centro Cristiano Democratico, Unione di Centro. Berlusconista tuli tuolloin ensimm\xc3\xa4isen kerran p\xc3\xa4\xc3\xa4ministeri. Hallitus kaatui kuitenkin nopeasti Lega Nordin j\xc3\xa4tetty\xc3\xa4 hallituksen jo joulukuussa. P\xc3\xa4\xc3\xa4ministeriksi tuli Lamberto Dini, eik\xc3\xa4 hallitukseen otettu lis\xc3\xa4\xc3\xa4 FI:n ministerej\xc3\xa4._NEWLINE_Polo delle Libert\xc3\xa0 h\xc3\xa4visi 1996 vaalit, jolloin alkoi sen oppositiokausi. Vuoden 2001 vaaleihin se l\xc3\xa4hti uuden vaalikoalition Casa delle Libert\xc3\xa0n osana. Vaalivoiton j\xc3\xa4lkeen Berlusconi oli p\xc3\xa4\xc3\xa4ministerin\xc3\xa4 yht\xc3\xa4mittaisesti vuodet 2001--2006, mik\xc3\xa4 oli Italian sodanj\xc3\xa4lkeisen historian pisin aika. My\xc3\xb6s t\xc3\xa4m\xc3\xa4n hallituksen avainpaikat miehitettiin FI:n j\xc3\xa4senill\xc3\xa4. Puolue menetti huomattavasti asemiaan vuoden 2004 europarlamenttivaaleissa ja 2005 paikallisvaaleissa ja h\xc3\xa4visi 2006 vasemmiston Oliivipuukoalitiolle.'